Virallinen lehti nro C 109 , 01/05/1995 s. 0302



B4-0393/95 Päätöslauselma laivanrakennusteollisuuden kehityksen tulevaisuuden näkymistä Euroopan parlamentti, joka - ottaa huomioon neuvoston laivanrakennusteollisuuden tukemisesta 21 päivänä joulukuuta 1990 annetun direktiivin 90/684/ETY ((EYVL L 380, 31.12.1990, s. 27)), sellaisena kun se on viimeksi muutettuna 19 päivänä joulukuuta 1994 annetulla neuvoston direktiivillä 94/73/EY ((EYVL L 351, 31.12.1994, s. 10)), - ottaa huomioon yleisten kilpailuehtojen noudattamisesta laivanrakennus- ja korjausteollisuudessa tehdyn sopimuksen hyväksymisestä annetun ehdotuksen neuvoston päätökseksi (KOM(94)0460), - ottaa huomioon komission ja neuvoston vastaukset suullisiin kysymyksiin B4-0153 ja 0154/95, A. katsoo, että Euroopan unionin laivanrakennusteollisuus on viimeisen 15 vuoden aikana kokenut voimakkaita leikkauksia tuotantokapasiteetissa ja että vuodesta 1988 alkaen yhteisön direktiivin täytäntöönpano on johtanut unionin laivanrakennukselle annettavan tuen huomattavaan vähenemiseen (23 prosentista 9 prosenttiin), B. katsoo, että maailmanlaajuisen kauppalaivaston alusten vanhentuminen on lisännyt ympäristöllisiä ja taloudellisia vaaroja ja luonut objektiivisen tarpeen laivaston uudistamiselle, C. katsoo, että riittämättömät turvallisuusnormit erityisesti huvialusten osalta ovat suurelta osin muötävaikuttaneet kyseisen tarpeen tehokkaan ilmenemisen estymiseen, D. katsoo, että vuodesta 1976 alkaen laivanrakennus- ja korjaustelakoiden henkilöstömäärä unionissa on pudonnut 273 000:sta 84 000:een, E. katsoo, että tämä kapasiteetin väheneminen on johtanut teollisuuden tosiasialliseen katoamiseen tietyissä jäsenmaissa, kuten Yhdistyneessä kuningaskunnassa, Ranskassa ja Alankomaissa, F. viittaa niihin huomattaviin vaikutuksiin, joita tällä teollisuuden rakenneuudistuksella on ollut unionin tiettyjen alueiden taloudelliselle ja sosiaaliselle toiminnalle, G. katsoo, että unionin, joka on edelleen yksi maailman voimakkaimmista kaupparyhmittymistä, olisi harjoitettava merenkulkupolitiikkaa, joka tähtää riittävän ja kilpailukykyisen tuotantokapasiteetin ylläpitämiseen laivanrakennusalalla, H. katsoo, että taloudellisen yhteistyön ja kehityksen järjestössä (OECD) hyväksyttyyn tämän alan johtavien maiden väliseen sopimukseen ei sisälly minkäänlaista tukea laivanrakennukselle, lukuun ottamatta tutkimus- ja kehitystukea sekä telakoiden sulkemiseen liittyvää sosiaalista tukea, eikä sopimuksessa käsitellä tuotantokapasiteettien kehitystä, I. katsoo, että vastikään teollistuneiden maiden, kuten Etelä-Korean, odotetaan lisäävän tuotantokapasiteettiaan noin sadalla prosentilla muutaman seuraavan vuoden aikana ja ottaen huomioon, että tämä vaatii maailmanlaajuisen kysynnän älykästä säätelyä solidaarisuuden hengessä teollisuusmaiden konsultaation avulla, J. viittaa vakaviin seurauksiin (esimerkiksi hintojen laskuun, menetettyihin työpaikkoihin ja vielä toiminnassa olevien telakoiden sulkemisvaaraan), jotka olisivat odotettavissa uusien teollistuneiden maiden ottaessa käyttöön uudet tuotantokapasiteetit alalla, joka jo nyt kärsii maailmanlaajuisesta ja yhteisön tasolla vallitsevasta ylituotannosta, 1. Pahoittelee, että tämän sopimuksen huomattavista taloudellisista ja sosiaalisista seurauksista huolimatta neuvosto ei pitänyt välttämättömänä kuulla parlamenttia tässä asiassa; 2. Pyytää komissiota ja neuvostoa toimittamaan ilman eri toimenpiteitä parlamentille OECD:hen liittyvät laivanrakennusta koskevat sopimukset; 3. Korostaa tässä suhteessa Maastrichtin sopimuksen «demokratiavajetta», mitä tulee parlamentin osuuteen yleisen kauppapolitiikan demokraattisessa valvonnassa; tämä on ongelma, joka on ratkaistava tulevassa hallitustenvälisessä konferenssissa; 4. Uskoo, että OECD:n laivanrakennusta koskeva sopimus voidaan ratifioida vain, jos Euroopan komissio sopimuspuolena antaa tulkintansa oikeudellisten aukkokohtien välttämiseksi ja että joka tapauksessa kyseisessä sopimuksessa olisi edellytettävä kaikkien sopimuspuolten täydellistä sitoutumista; 5. Pyytää, että sopimus saatettaisiin parlamentin hyväksyttäväksi EY:n perustamissopimuksen 228 artiklan 3 kohdan toisen alakohdan mukaisesti OECD:n laivanrakennusta koskevasta sopimuksesta EU:n kilpailulle ja kilpailukyvylle sekä EU:n talousarviolle koituvien seurausten vuoksi; 6. Muistuttaa, että jokaisen tuottajamaan toteuttama solidaarisuuden, oikeudenmukaisuuden ja kansainvälisen vastuun periaatteen kunnioittaminen on välttämätöntä luotaessa kaikille osapuolille oikeudenmukaiset ja tasapainoiset markkinaolosuhteet; 7. Arvioi, että OECD:ssä yleisistä kilpailuehdoista tehdyn sopimuksen täytäntöönpano ei ole täysin ratkaissut EU:n tulevaisuuden laivanrakennusongelmia, koska se ei estä tuotantokapasiteetin suunnitellun lisäämisen haitallisia vaikutuksia muissa maissa, ja painottaa, että sopimus jäisi voimattomaksi, jos sellaiset kapasiteetin laajentamissuunnitelmat toteutettaisiin asiaankuuluvien toimenpiteiden yhteydessä, joiden avulla objektiivisten vaatimusten täytäntöönpanoa säännellään maailmanmarkkinoilla; 8. On sitä mieltä, ettei unionin olisi sallittava enempää kapasiteetin vähentämistä kilpailijoidensa eduksi; 9. Arvioi sen sijaan, että unionin toimintastrategian olisi vahvistettava molemminpuolisten etujen mukaista yhteistyötä niin, että unioni voisi hyötyä jokaisesta kansainvälisellä tasolla tapahtuvasta kysynnän noususta; 10. Pyytää komissiota olemaan varovainen sen suhteen, miten sopimuksen allekirjoittaneet kolmannet maat käyttävät epäsuoraa tai peiteltyä tukea sekä sosiaalista ja ekologista «polkumyyntiä», jotka saattavat vääristää tämän alan kansainvälistä kilpailua kiertämällä sopimuksen määräykset; 11. Kehottaa myös komissiota tarkkailemaan OECD:n sopimuksen yleistä noudattamista ottaen huomioon, että yhteisön laivanrakennustelakoilla on vain vuosi aikaa valmistautua uuteen tilanteeseen, ja pidentämään nykyisen direktiivin voimassaoloa siinä tapauksessa, että suurin osa allekirjoittajamaista ei noudata sopimusta; 12. Ilmaisee toivomuksensa, että unioni toimii erityisen aktiivisesti ristiriitojen käsittelemisestä vastuussa olevissa välimiesmenettelyryhmissä; 13. Pyytää komissiota laatimaan yksityiskohtaisen luettelon kaikista kauppalaivaston uudistamiseen liittyvistä objektiivisista välttämättömyyksistä sekä kaikista protektionistisista täydellisistä strategioista, laivanrakennusalalle myönnetyistä valtiontuista ja muista avustusmuodoista kolmansissa maissa ja unionissa; 14. Pyytää komissiota tekemään tutkimuksen sopimuksen soveltamisesta Euroopan unionille aiheutuvista taloudellisista ja sosiaalisista seurauksista ja esittämään sen Euroopan parlamentille ennen vuotta 1996; 15. Pyytää komissiota panemaan täytäntöön suunnitelman, joka velvoittaa Etelä- Korean viranomaiset noudattamaan velvollisuuttaan osoittaa kansainvälistä solidaarisuutta rajoittamalla korealaisia tuottajia lisäämästä telakoiden tuotantokapasiteettia, ja ottamaan asian esille kauppa- ja yhteistyösopimusta koskevissa Korean kanssa käytävissä neuvotteluissa; 16. Pyytää komissiota luomaan läheisessä yhteistyössä laivanomistajien, laivanrakentajien, satamaviranomaisten, alihankkijoiden ja molempien työmarkkinaosapuolten kanssa teollisen yhteistyön toimintastrategian, joka tähtää alan kilpailukyvyn ja yhteistoimintamahdollisuuksien vahvistamiseen seuraavin keinoin: a) yksilöimällä uudet tarpeet ja tulevaisuuden markkina-alueet, b) järjestämällä tulevaisuuden vaatimusten ja kehittyneen teknologian toiminnan mukaisia tutkimus- ja kehittämisohjelmia, c) lisäämällä koulutusta kaikilla tasoilla; 17. Korostaa tarvetta hyväksyä mahdollisimman pian erityistä yhteisön sosiaaliohjelmaa koskeva asetus liitännäistoimenpiteineen, joiden tarkoituksena on auttaa irtisanottuja tai irtisanomisuhan alla olevia työntekijöitä; 18. Pyytää komissiota esittämään neuvostolle ja parlamentille 30. syyskuuta 1995 mennessä yksityiskohtaisia ehdotuksia tässä päätöslauselmassa esitettyjen periaatteiden täytäntöönpanemiseksi; 19. Kehottaa puhemiestään välittämään tämän päätöslauselmaesityksen neuvostolle, komissiolle, jäsenvaltioiden hallituksille, OECD:n sihteeristölle ja Euroopan laivanrakennusalan liitolle.